b'\n_START_ARTICLE_\nDavid Abudarham\n_START_PARAGRAPH_\nDavid ben Yossef Abudarham, dup\xc4\x83 unii Abudirham sau Abudrehem (\xc3\xaen ebraic\xc4\x83: \xd7\x93\xd7\x95\xd7\x93 \xd7\x90\xd7\x91\xd7\x95\xd7\x93\xd7\xa8\xd7\x94\xd7\x9d secolul al XIV-lea, \xc3\xaen jurul anului 1340) a fost un rabin \xc8\x99i c\xc4\x83rturar evreu din Spania, care a tr\xc4\x83it \xc8\x99i activat \xc3\xaen Sevilla \xc8\x99i este cunoscut mai ales prin comentariul s\xc4\x83u la liturgia sinagogal\xc4\x83._NEWLINE_Dup\xc4\x83 cum st\xc4\x83 scris \xc3\xaen cartea \xe2\x80\x9eShem Gdolim\xe2\x80\x9d a lui Haim Yossef David Azulai, Abudraham ar fi fost un elev sau poate un amic al lui Yaakov Ben Asher, autorul c\xc4\x83r\xc8\x9bii Arbaa Turim, dar c\xc4\x83r\xc8\x9bi ale acestuia nu sunt men\xc8\x9bionate \xc3\xaen scrierile sale, spre deosebire de reponsa ale tat\xc4\x83lui acestuia Asher Ben Yehiel, care sunt citate \xc3\xaendelung._NEWLINE_Pe deasupra, Abudraham nu acorda lui Yaacov Ben Asher niciun epitet particular \xc8\x99i nu ezita s\xc4\x83-l contrazic\xc4\x83._NEWLINE_S-ar putea s\xc4\x83 fi fost coleg de \xc8\x99coal\xc4\x83 cu acesta, \xc8\x99tiindu-se c\xc4\x83 a frecventat casa lui Asher Ben Yehiel \xc8\x99i c\xc4\x83 s-a referit la acelea\xc8\x99i izvoare._NEWLINE_Se presupune a fi fost unul din str\xc4\x83mo\xc8\x99ii lui Solomon Abudraham (d.1804), \xc8\x99ef rabin al Gibraltarului.\n_START_SECTION_\nCartea Abudarham (Sefer Abudarham)\n_START_PARAGRAPH_\nPrincipala sa carte, cunoscut\xc4\x83 pe scurt ca Sefer Abudraham, avea titlul Hibur perush habrakhot vehatefilot - Lucrare de comentariu a binecuv\xc3\xa2nt\xc4\x83rilor \xc8\x99i rug\xc4\x83ciunilor \xc8\x99i acoperea ansamblul rug\xc4\x83ciunilor, binecuv\xc3\xa2nt\xc4\x83rilor \xc8\x99i pasajelor liturgice pe care credinciosul trebuie s\xc4\x83 le recite zi de zi \xc3\xaen diferite situa\xc8\x9bii._NEWLINE_Autorul explica \xc3\xaen prefa\xc8\x9ba c\xc4\x83r\xc8\x9bii c\xc4\x83 a redactat-o pentru a corecta ignoran\xc8\x9ba contemporanilor s\xc4\x83i \xc3\xaen materie de liturgie ebreiasc\xc4\x83. Prezent\xc3\xa2ndu-se cu insisten\xc8\x9b\xc4\x83 ca pe un compilator lipsit de orice originalitate, Abudarham subliniaz\xc4\x83 ca s-a folosit de Talmudul palestinian, Talmudul babilonean, cu literatura gaonic\xc4\x83 \xc8\x99i de scrieri medievale care \xc3\xaei erau accesibile._NEWLINE_Ca preambul la comentariu servesc trei capitole consacrate citirii rug\xc4\x83ciunii Shma! la serviciile divine de diminea\xc8\x9b\xc4\x83 \xc8\x99i de sear\xc4\x83, fundamentelor rug\xc4\x83ciunii cotidiene Amida \xc8\x99i a binecuv\xc3\xa2nt\xc4\x83rilor recitate \xc3\xaenainte de \xc3\xaendeplinirea poruncilor. Cartea \xc3\xaencepe apoi cu citirea rug\xc4\x83ciunii Shma la poalele patului \xc8\x99i continu\xc4\x83 cu ordinea ritualului sefard din zilele profane, apoi cel de s\xc3\xa2mbat\xc4\x83, \xc8\x99i de s\xc4\x83rb\xc4\x83torile iudaice.  El abordeaz\xc4\x83 apoi ordinea pasajelor din Biblie , datele \xc3\xaen care s\xc4\x83rb\xc4\x83torile pot c\xc4\x83dea sau nu, anotimpurile (tkufot) anului evreiesc, legile cu privire la binecuv\xc3\xa2nt\xc4\x83rile numite de bucurie, \xc3\xaemprejur\xc4\x83ri particulare cum ar fi logodna \xc8\x99i c\xc4\x83s\xc4\x83toria, doliul, instalarea mezuzei la inaugurarea unei case noi etc, \xc8\x99i se \xc3\xaencheie printr-o expunere asupra calendarului evreiesc. _NEWLINE_Las fiecare din subiectele discutate, autorul aspira spre exhaustivitatea, at\xc3\xa2t \xc3\xaen conceptele care stau la baza fiecarei formule sau gesturi liturgice,c\xc3\xa2t \xc8\x99i \xc3\xaen detaliile formul\xc4\x83rii lor. Abudarham comenteaz\xc4\x83 pasajele din Mishna, din Talmud \xc8\x99i din Midrash care se citesc \xc3\xaen serviciul divin de diminea\xc8\x9b\xc4\x83 - \xe2\x80\x9eshaharit\xe2\x80\x9d - sau \xc3\xaenaintea s\xc3\xa2mbetei, \xc8\x99i se folose\xc8\x99te de cartea \xe2\x80\x9eMalmad hatalmidim\xe2\x80\x9d a lui Yaakov Anatoli pentru a explica o binecuv\xc3\xa2ntare  preliminar\xc4\x83 la versetele de laud\xc4\x83 (Psukei Zimra) sau de un fascicul medical (probabil extras din comentarului lui Shavtai Donnolo la \xe2\x80\x9eSefer Yetsira\xe2\x80\x9d) pentru a ilustra binecuv\xc3\xa2ntarea \xe2\x80\x9easher yatsa\xe2\x80\x9d care se roste\xc8\x99te dup\xc4\x83 satisfacerea nevoilor igienice. \xc3\x8en elucidarea riturilor (minhag) \xc8\x99i cutumelor particulare fiecarei comunit\xc4\x83\xc8\x9bi Abudraham s-a sluit mai ales de cartea \xe2\x80\x9eSefer Hahmanhig\xe2\x80\x9d a lui Avraham de Lunel \xc8\x99i \xe2\x80\x9eSefer Haminhagot\xe2\x80\x9d al lui Asher de Lunel, dar pe alocuri, se distan\xc8\x9beaz\xc4\x83 de ea, mai ales la discutarea unor obiceiuri pe care le considera de origine supersti\xc8\x9bioas\xc4\x83 ca verificarea umbrei cu ocazia s\xc4\x83rb\xc4\x83torii de Hoshanna Rabba.  El citeaz\xc4\x83 adesea numele unor decizionari (poskim) a\xc8\x99kenazi  ca Itzhak Halevi \xc8\x99i Meir din Rothenburg.  _NEWLINE_Cartea Abudraham este considerat\xc4\x83 primul comentariu \xc3\xaensemnat despre liturgia iudaic\xc4\x83. El a fost reeditat de foarte multe ori. Una din edi\xc8\x9bii, Tashlum Abudraham, cuprinde unm comentariu al autorului la numeroase buc\xc4\x83ti liturgice pentru ziua de Iom Kipur, care sunt reprezentate doar de dou\xc4\x83 \xc3\xaen edi\xc8\x9bia original\xc4\x83.'